ทิ้งปตท.สผ.กลัวเพิ่มทุน-เครดิตลด
ตื่น! ทิ้งหุ้น ปตท.สผ. ผวาเพิ่มทุนเสี่ยงถูกลดเครดิตหลังเข้าซื้อ COVE ด้านผู้บริหารยันไม่ต้องห่วง สัญญาจะดูแลฐานะให้ดี-แข็งแรงที่สุด
28 ก.พ. 2555

ตื่น! ทิ้งหุ้น ปตท.สผ. ผวาเพิ่มทุนเสี่ยงถูกลดเครดิตหลังเข้าซื้อ COVE ด้านผู้บริหารยันไม่ต้องห่วง สัญญาจะดูแลฐานะให้ดี-แข็งแรงที่สุด 
นักลงทุนแห่ทิ้งหุ้นบริษัท ปตท.สำรวจและผลิตปิโตรเลียม (PTTEP) ตั้งแต่เปิดตลาดจนปิดที่ 181 บาท ลดลง 4 บาท หรือ 2.16% มากกว่าตลาดที่ร่วงไม่ถึง 1%
บล.เกียรตินาคิน ระบุว่า หาก ปตท.สผ.เข้าซื้อหุ้น COVE Energyสำเร็จ บริษัทอาจจะต้องเพิ่มทุน หรืออาจลดการจ่ายเงินปันผลและมีความเสี่ยงจะถูกลดอันดับความน่าเชื่อถือลงหลังจากสัดส่วนหนี้สินต่อทุนเพิ่มขึ้นมาอยู่ที่ 0.75 เท่า จาก 0.4 เท่าเกินเป้าหมายที่บริษัทกำหนดไว้ที่ 0.5 เท่า 
อย่างไรก็ตาม การลงทุนจะส่งผลดีในระยะยาวทำให้ปริมาณการขายเพิ่มขึ้น 1018% และราคาน้ำมันที่ยังคงสูง ส่งผลดีต่อ PTTEP จึงปรับคำแนะนำเป็นซื้อเก็งกำไร
นางเพ็ญจันทร์ จริเกษม รองกรรมการผู้จัดการ PTTEP กล่าวว่า นักลงทุนไม่ต้องกังวล บริษัทจะดูแลฐานะการเงินให้ดีและแข็งแกร่งที่สุดเพราะรู้ดีว่าการอยู่ในธุรกิจนี้มีความเสี่ยงสูงต้องมีฐานะการเงินที่แข็งแรง
สำหรับแหล่งที่มาของเงินลงทุนจะใช้ทุกช่องทางที่ทำให้ต้นทุนถูกลงและถ้าจังหวะเหมาะสมก็พร้อมดำเนินการในทุกๆ ช่องทางและการลงทุนระยะยาวก็จะสร้างผลตอบแทนที่ดีให้กับธุรกิจ